b'\n_START_ARTICLE_\nSocietatea de Transport Bucure\xc8\x99ti\n_START_SECTION_\n\xc3\x8enceputurile\n_START_PARAGRAPH_\n\xc3\x8enceputurile transportului public \xc3\xaen Bucure\xc8\x99ti dateaz\xc4\x83 din 1871, c\xc3\xa2nd apar primele tramcare, descrise de Alexandru Cebuc astfel: _NEWLINE_\xe2\x80\x9eAcest mijloc de transport avea \xc3\xaenf\xc4\x83\xc8\x9bi\xc8\x99area unui camion acoperit, pe patru ro\xc8\x9bi durate cu \xc8\x99ine de fier, av\xc3\xa2nd o asem\xc4\x83nare foarte mare cu cea a camioanelor de transportat m\xc4\x83rfuri.\xe2\x80\x9d_NEWLINE_\xc3\x8en acela\xc8\x99i an, pe 3/15 iulie, prim\xc4\x83ria a acordat o concesiune pe 45 de ani pentru crearea unor linii de tramvaie cu cai. Liniile Calea Mo\xc8\x99ilor - Pia\xc8\x9ba Sf. Gheorghe \xc8\x99i Pia\xc8\x9ba Sf. Gheorghe - Calea Grivi\xc8\x9bei au fost primele lansate, pe 28 decembrie 1872. Acestea au \xc3\xaenlocuit gradual tramcarele, care au fost retrase complet \xc3\xaen anul 1904. Pe 9 decembrie 1894 apar \xc8\x99i primele tramvaie electrice, \xc3\xaentre Obor \xc8\x99i Cotroceni, pe o lungime de 6,5\xc2\xa0km.\n_START_SECTION_\nPrima jum\xc4\x83tate a secolului al XX-lea\n_START_PARAGRAPH_\nPe 14 aprilie 1908 este aprobat\xc4\x83 \xc3\xaenfiin\xc8\x9barea \xe2\x80\x9eSociet\xc4\x83\xc8\x9bii Tramvaielor Bucure\xc8\x99ti\xe2\x80\x9d (prescurtat S.T.B.), o nou\xc4\x83 concesiune pe 40 de ani ce avea ca scop electrificarea \xc3\xaentregii re\xc8\x9bele de tramvaie. Capitalul social de 12 milioane de lei a fost v\xc4\x83rsat \xc3\xaen propor\xc8\x9bie de 50% de comun\xc4\x83 \xc8\x99i 50% de ac\xc8\x9bionari particulari. \xc3\x8en 1921 \xc8\x99i 1924 au ap\xc4\x83rut primele tentative de introducere a transportului de c\xc4\x83l\xc4\x83tori cu autobuzele, f\xc4\x83cute de mici firme private, care \xc3\xaens\xc4\x83 nu s-au putut impune \xc3\xaen fa\xc8\x9ba concuren\xc8\x9bei tramvaielor._NEWLINE_\xc3\x8en 1936, \xe2\x80\x9eSocietatea Comunal\xc4\x83 pentru construc\xc8\x9biunea \xc8\x99i exploatarea tramvaielor \xc3\xaen Bucure\xc8\x99ti\xe2\x80\x9d ob\xc8\x9bine exclusivitatea transportului \xc3\xaen comun cu tramvaie \xc8\x99i autobuze pentru Bucure\xc8\x99ti \xc8\x99i 12 comune suburbane. Societatea avea la dispozi\xc8\x9bie 392 de autobuze construite la compania Leonida & Co, pe baza unor \xc8\x99asiuri Renault, Chevrolet \xc8\x99i Henchel.\n_START_SECTION_\nPerioada comunist\xc4\x83\n_START_PARAGRAPH_\nDup\xc4\x83 al Doilea R\xc4\x83zboi Mondial, numele societ\xc4\x83\xc8\x9bii este schimbat \xc3\xaen "\xc3\x8entreprinderea de Transport Bucure\xc8\x99ti" (ITB) \xc8\x99i se \xc3\xaenfiin\xc8\x9beaz\xc4\x83 prima linie de troleibuz (\xc3\xaen toamna anului 1949), pe traseul Pia\xc8\x9ba Victoriei - Hipodrom. Aceasta se ad\xc4\x83uga celor 27 de trasee de tramvai \xc8\x99i 24 de autobuz. \xc3\x8en 1953, la realizarea memoriului justificativ pentru metrou, se men\xc8\x9bioneaz\xc4\x83 faptul c\xc4\x83 viteza medie de deplasare era prea mic\xc4\x83, iar mijloacele de transport erau aglomerate deoarece parcul rulant nu a \xc8\x9binut pasul cu dezvoltarea ora\xc8\x99ului. _NEWLINE_ITB a atins dimensiunea maxim\xc4\x83 \xc3\xaen anii 70, \xc3\xaenainte de apari\xc8\x9bia metroului, c\xc3\xa2nd avea 34.000 de salaria\xc8\x9bi \xc8\x99i 4.859 vehicule. \xc3\x8entreprinderea includea \xc8\x99i servicii de taximetrie, maxi-taxi \xc8\x99i chiar transport de marf\xc4\x83. Cu toate acestea, \xc3\xaentreprinderea nu mai reu\xc8\x99ea s\xc4\x83 asigure transportul \xc3\xaen comun \xc3\xaen zonele nou construite ale ora\xc8\x99ului. Drept urmare, \xc3\xaen anul 1971, \xc3\xaen cadrul Consiliului Popular al Municipiului Bucure\xc8\x99ti (CPMB) s-a \xc3\xaenfiin\xc8\x9bat o Comisie central\xc4\x83 condus\xc4\x83 de pre\xc8\x99edintele CPMB, Dumitru Popa, precum \xc8\x99i un colectiv de lucru, format din speciali\xc8\x99ti de la ITB, IPB etc., cu misiunea de a se documenta \xc8\x99i a prezenta studii pentru realizarea metroului.\n_START_SECTION_\nDup\xc4\x83 1989\n_START_PARAGRAPH_\n\xc3\x8en 1990 \xe2\x80\x9e\xc3\x8entreprinderea de Transport Bucure\xc8\x99ti\xe2\x80\x9d se transform\xc4\x83 \xc3\xaen \xe2\x80\x9eRegia Autonom\xc4\x83 de Transport Bucure\xc8\x99ti\xe2\x80\x9d, prin decizia PMB. Serviciile de taxi \xc8\x99i maxi-taxi sunt desprinse din R.A.T.B._NEWLINE_\xc3\x8en primul deceniu al secolului XXI, sistemul RATB a trecut printr-o faz\xc4\x83 de re\xc3\xaennoire, prin achizi\xc8\x9bionarea a 1000 de autobuze Mercedes Citaro \xc8\x99i prin construc\xc8\x9bia la URAC a unor tramvaie noi, adaptate persoanelor cu handicap.\n_START_SECTION_\nSocietatea\n_START_PARAGRAPH_\nSTB a fost creat\xc4\x83 prin reorganizarea Regiei Autonome de Transport Bucure\xc8\x99ti (RATB) \xc3\xaen septembrie 2018. La r\xc3\xa2ndul ei, RATB a fost creat\xc4\x83 prin transformarea \xc3\x8entreprinderii de Transport Bucure\xc8\x99ti (ITB) printr-o decizie a Prim\xc4\x83riei Municipiului Bucure\xc8\x99ti din anul 1990 \xc8\x99i func\xc8\x9biona \xc3\xaen baza Legii serviciilor de transport public local din 2007._NEWLINE_\xc3\x8en perioada 2011-2014, num\xc4\x83rul de angaja\xc8\x9bi a variat \xc3\xaen jurul a 11.000 de oameni, iar num\xc4\x83rul anual raportat de c\xc4\x83l\xc4\x83torii a fost de 750-800 de milioane. Din 2015, modul de estimare al num\xc4\x83rului de c\xc4\x83l\xc4\x83torii a fost schimbat, num\xc4\x83rul de c\xc4\x83l\xc4\x83tori ajung\xc3\xa2nd la mai pu\xc8\x9bin de 500 de milioane, \xc3\xaen timp ce num\xc4\x83rul de angaja\xc8\x9bi \xc8\x99i-a continuat trendul descendent._NEWLINE_Pe l\xc3\xa2ng\xc4\x83 direc\xc8\x9biile ce asigur\xc4\x83 serviciul de transport public \xc8\x99i activit\xc4\x83\xc8\x9bile auxiliare, \xc3\xaen structura STB mai exist\xc4\x83 o uzin\xc4\x83 de repara\xc8\x9bii, un centru de s\xc4\x83n\xc4\x83tate, precum \xc8\x99i o asocia\xc8\x9bie sportiv\xc4\x83 ce are \xc3\xaen administrare baza sportiv\xc4\x83._NEWLINE_Exist\xc4\x83 planuri de transformare a regiei \xc3\xaen societatea comercial\xc4\x83, dup\xc4\x83 modelul Metrorex.\n_START_SECTION_\nConducere\n_START_PARAGRAPH_\nConducerea societ\xc4\x83\xc8\x9bii este asigurat\xc4\x83 de directorii executivi (directorul general, directorul uzinei de repara\xc8\x9bii \xc8\x99i directorii direc\xc8\x9biilor de specialitate), sub administrarea unui consiliu de administra\xc8\x9bie. \xc3\x8en septembrie 2018, la conducerea societ\xc4\x83\xc8\x9bii se afla directorul general interimar Adrian Mihail, care a fost numit \xc3\xaen acest post la sf\xc3\xa2r\xc8\x99itul anului 2016. Majoritatea posturilor din consiliul de conducere sunt ocupate interimar.\n_START_SECTION_\nFinan\xc8\x9bare\n_START_PARAGRAPH_\nSocietatea este finan\xc8\x9bat\xc4\x83 par\xc8\x9bial din pre\xc8\x9bul biletelor de c\xc4\x83l\xc4\x83torie \xc8\x99i veniturile conexe (reclame pe autobuze \xc8\x99i \xc3\xaen sta\xc8\x9bii, \xc3\xaenchiriere spa\xc8\x9bii, servicii prestate c\xc4\x83tre ter\xc8\x9bi etc.), restul bugetului (aproximativ 61% \xc3\xaen 2014) fiind asigurat prin subven\xc8\x9bii de c\xc4\x83tre Prim\xc4\x83rie. \xc3\x8en 2016, subven\xc8\x9bia a fost de aproximativ 505 milioane lei.\n_START_SECTION_\nAngaja\xc8\x9bi \xc8\x99i sindicate\n_START_PARAGRAPH_\nAngaja\xc8\x9bii STB sunt grupa\xc8\x9bi \xc3\xaen 9 organiza\xc8\x9bii sindicale, din care una singur\xc4\x83, Sindicatul Transportatorilor din Bucure\xc8\x99ti, este considerat\xc4\x83 reprezentativ\xc4\x83 deoarece are ca membri aproape 80% din angaja\xc8\x9bii societ\xc4\x83\xc8\x9bii. Pe l\xc3\xa2ng\xc4\x83 salariile de \xc3\xaencadrare, ace\xc8\x99tia beneficiaz\xc4\x83 de 54 de sporuri, care cost\xc4\x83 compania un sfert din bugetul de salarii.\n_START_SECTION_\nDezvoltare\n_START_PARAGRAPH_\nDeoarece societatea este dependent\xc4\x83 financiar de subven\xc8\x9biile primite de la Prim\xc4\x83ria Capitalei, prin CGMB, planurile de dezvoltare sunt puternic dependente de planurile politice ale consilierilor \xc8\x99i primarului general, precum \xc8\x99i de resursele financiare ale Prim\xc4\x83riei.\n_START_SECTION_\nUzina de Repara\xc8\x9bii \xe2\x80\x9eAtelierele Centrale\xe2\x80\x9d\n_START_PARAGRAPH_\nUzina de Repara\xc8\x9bii \xe2\x80\x9eAtelierele Centrale\xe2\x80\x9d (prescurtat URAC) din cadrul STB a fost \xc3\xaenfiin\xc8\x9bat\xc4\x83 \xc3\xaen 1909, imediat dup\xc4\x83 Societatea Comunal\xc4\x83 a Tramvaielor. Aceasta se ocup\xc4\x83 cu repara\xc8\x9bii, recondi\xc8\x9bion\xc4\x83ri \xc8\x99i moderniz\xc4\x83ri ale vehiculelor pentru transportul public, precum \xc8\x99i cu restaurarea vehiculelor de transport public. De asemenea, URAC a produs tramvaie pentru uzul STB, dar \xc8\x99i a altor regii de transport din Bra\xc8\x99ov, Br\xc4\x83ila, Boto\xc8\x99ani, Cluj-Napoca, Constan\xc8\x9ba, Ia\xc8\x99i, Oradea \xc8\x99i Ploie\xc8\x99ti. Singurul model de tramvai produs este Bucur LF, vagon dublu-articulat cu podea par\xc8\x9bial cobor\xc3\xa2t\xc4\x83, \xc3\xaen paralel cu care se realizeaz\xc4\x83 opera\xc8\x9biile de repara\xc8\x9bii curente._NEWLINE_\xc3\x8en 2011 a fost anun\xc8\x9bat un contract ce prevedea realizarea la URAC a caroseriilor pentru tramvaiele produse la Astra Vagoane Arad sub licen\xc8\x9b\xc4\x83 Siemens, \xc3\xaens\xc4\x83 contractul a fost ulterior reziliat din motive necunoscute.\n_START_SECTION_\nDepouri \xc8\x99i autobaze\n_START_PARAGRAPH_\nMijloacele de transport ale STB sunt garate \xc8\x99i \xc3\xaentre\xc8\x9binute \xc3\xaen 8 autobaze, 7 depouri de tramvaie, 3 depouri de troleibuze \xc8\x99i un depou comun de tramvaie \xc8\x99i troleibuze, plasate pe toat\xc4\x83 \xc3\xaentinderea re\xc8\x9belei. Pe l\xc3\xa2ng\xc4\x83 serviciile pentru mijloacele STB, autobazele ofer\xc4\x83 \xc8\x99i diferite servicii pentru ter\xc8\x9bi, precum verific\xc4\x83ri ITP, \xc8\x99coal\xc4\x83 de \xc8\x99oferi sau atest\xc4\x83ri profesionale.\n_START_SECTION_\nAutobuze\n_START_PARAGRAPH_\nDezvoltarea transportului cu autobuzul \xc3\xaen Bucure\xc8\x99ti a avut loc \xc3\xaencep\xc3\xa2nd cu 1921, primele astfel de mijloace de transport fiind introduse de o mic\xc4\x83 firm\xc4\x83 particular\xc4\x83, care \xc3\xaens\xc4\x83 nu a f\xc4\x83cut fa\xc8\x9b\xc4\x83 concuren\xc8\x9bei tramvaielor._NEWLINE_Sistemul de autobuze al STB este cel mai extensiv dintre toate metodele de transport \xc3\xaen comun din Bucure\xc8\x99ti, asigur\xc3\xa2nd 46% din num\xc4\x83rul total de c\xc4\x83l\xc4\x83torii din 2007. Parcul de autobuze era de 1.290 buc\xc4\x83\xc8\x9bi la sf\xc3\xa2r\xc8\x99itul anului 2007, ajung\xc3\xa2nd la sf\xc3\xa2r\xc8\x99itul lui 2008 la 1.354 autobuze, care circulau pe 116 trasee. \xc3\x8en 2012, raportul companiei men\xc8\x9bioneaz\xc4\x83 un num\xc4\x83r de 1.148 de autobuze, \xc3\xaen sc\xc4\x83dere cu 185 fa\xc8\x9b\xc4\x83 de anul anterior, datorit\xc4\x83 cas\xc4\x83rii a 96 autobuze ROCAR, 67 DAF, 22 IVECO._NEWLINE_\xc3\x8en ianuarie 2019 existau \xc3\xaen total 130 linii urbane \xc8\x99i preor\xc4\x83\xc8\x99ene\xc8\x99ti pe care circul\xc4\x83 peste 1100 de autobuze. Majoritatea liniilor de autobuz nu beneficiaz\xc4\x83 de culoare de circula\xc8\x9bie rezervate \xc8\x99i prin urmare viteza lor comercial\xc4\x83 este, mai ales \xc3\xaen orele de v\xc3\xa2rf, foarte slab\xc4\x83 (12 km/or\xc4\x83). \xc3\x8en PMUD se prevede crearea a 50 km de benzi speciale de autobuz p\xc3\xa2n\xc4\x83 \xc3\xaen 2030, \xc3\xaen special pe segmentele aglomerate (peste 1.000 c\xc4\x83l./h), dar \xc8\x99i pentru facilitarea transportului intermodal.\n_START_SECTION_\nServicii expres\n_START_PARAGRAPH_\nPe l\xc3\xa2ng\xc4\x83 liniile obi\xc8\x99nuite de autobuz, exist\xc4\x83 \xc8\x99i dou\xc4\x83 linii expres ce fac leg\xc4\x83tura cu Aeroportul Henri Coand\xc4\x83. Cele dou\xc4\x83 linii pornesc de la Gara de Nord, respectiv Pia\xc8\x9ba Unirii \xc8\x99i necesit\xc4\x83 plata unui tarif special, de p\xc3\xa2n\xc4\x83 la 3,5 lei pe c\xc4\x83l\xc4\x83torie. Dintre cele dou\xc4\x83 linii, linia 783 func\xc8\x9bioneaz\xc4\x83 24 de ore pe zi, asigur\xc3\xa2nd \xc8\x99i transportul de noapte \xc3\xaen partea de nord a ora\xc8\x99ului.\n_START_SECTION_\nLinii pentru elevi\n_START_PARAGRAPH_\n\xc3\x8encep\xc3\xa2nd cu anul \xc8\x99colar 2017-2018, Prim\xc4\x83ria Municipiului Bucure\xc8\x99ti desf\xc4\x83\xc8\x99oar\xc4\x83, prin intermediul STB, un program pilot de transport al elevilor. \xc3\x8en acest scop a fost \xc3\xaenfiin\xc8\x9bat\xc4\x83 linia 327, care face leg\xc4\x83tura \xc3\xaentre \xc8\x99colile gimnaziale 141 \xc8\x99i 127 din cartierul Rahova.\n_START_SECTION_\nTramvaie\n_START_PARAGRAPH_\n\xc3\x8en ianuarie 2019, \xc3\xaen Bucure\xc8\x99ti existau 26 de linii de tramvai \xc3\xaen func\xc8\x9biune. Parcul de tramvaie este alc\xc4\x83tuit din tramvaie Tatra T4R, V3A-93M-EPC, V3A-93-CH-PPC, V3A-93, Bucur V2S-T, Bucur V2A-T, Bucur LF, V3A-H, V3A-2S-93, V3A-A3 (93M Faur), V3A-2010-CA, V3A-93-PPC, dar \xc8\x99i diverse vagoane utilitare \xc8\x99i istorice._NEWLINE_\xc3\x8en anul 1998 STB a pus bazele unui proiect ce viza modernizarea re\xc8\x9belei de tramvai. Cu aceasta ocazie a ap\xc4\x83rut \xc3\xaen Bucure\xc8\x99ti \xc8\x99i termenul \xe2\x80\x9eMetrou U\xc8\x99or\xe2\x80\x9d, care se refer\xc4\x83 la o cale de rulare pentru tramvaie de tip cale ferat\xc4\x83, complet separat\xc4\x83 de partea carosabil\xc4\x83 pentru a evita intrarea ma\xc8\x99inilor, permi\xc8\x9b\xc3\xa2nd astfel tramvaielor s\xc4\x83 prind\xc4\x83 viteze superioare \xc8\x99i s\xc4\x83 fac\xc4\x83 opriri doar \xc3\xaen sta\xc8\x9bii. Pentru realizarea unui asemenea sistem nu era suficient\xc4\x83 doar modificarea c\xc4\x83ii de rulare, fiind necesar\xc4\x83 \xc8\x99i introducerea unor vagoane de tramvai capabile s\xc4\x83 ating\xc4\x83 vitezele permise de infrastructur\xc4\x83 f\xc4\x83r\xc4\x83 a pune \xc3\xaen pericol siguran\xc8\x9ba \xc8\x99i confortul c\xc4\x83l\xc4\x83torilor._NEWLINE_La \xc3\xaenceputul anului 2007 municipalitatea a organizat o licita\xc8\x9bie pentru achizi\xc8\x9bionarea a 100 de tramvaie noi, dar niciunul dintre ofertan\xc8\x9bi nu a \xc3\xaendeplinit condi\xc8\x9biile impuse de cump\xc4\x83r\xc4\x83tor. Ulterior, \xc3\xaen 2011 a fost anun\xc8\x9bat\xc4\x83 o colaborare \xc3\xaentre URAC, Astra Vagoane Arad \xc8\x99i Siemens pentru realizarea \xc3\xaen comun a unor tramvaie Siemens Imperio, \xc3\xaens\xc4\x83 contractul a fost ulterior reziliat.\n_START_SECTION_\nTroleibuze\n_START_PARAGRAPH_\nPrima linie de troleibuz din Bucure\xc8\x99ti a fost inaugurat\xc4\x83 dup\xc4\x83 cel de-al Doilea R\xc4\x83zboi Mondial, pe data de 10 noiembrie 1949, folosind troleibuze din URSS. Traseul acestei linii era Pia\xc8\x9ba Victoriei \xe2\x80\x93 Hipodrom (ast\xc4\x83zi Pia\xc8\x9ba Presei Libere sau \xc3\xaen vremea comunismului, Pia\xc8\x9ba Sc\xc3\xa2nteii). Apoi a fost dat\xc4\x83 \xc3\xaen folosin\xc8\x9b\xc4\x83 linia 81 \xc3\xaen anul 1956, care avea aproape acela\xc8\x99i traseu, \xc3\xaens\xc4\x83 extins la Gara de Nord \xc8\x99i la Aeroportul B\xc4\x83neasa. Tot \xc3\xaen acela\xc8\x99i an sunt date liniile 82 \xc8\x99i 83 care circulau pe la Pia\xc8\x9ba Universit\xc4\x83\xc8\x9bii, asigur\xc3\xa2nd leg\xc4\x83tura Aeroportului cu Pia\xc8\x9ba de Flori (nordul Pite\xc8\x9bei Unirii de ast\xc4\x83zi). Axa est-vest a fost dat\xc4\x83 \xc3\xaen folosin\xc8\x9b\xc4\x83 \xc3\xaen anul 1957, momentan linia 85 fiind cea mai veche din Bucure\xc8\x99ti, av\xc3\xa2nd traseul original (de\xc8\x99i a fost limitat\xc4\x83 \xc3\xaentre anii 1986 \xc8\x99i 1997). _NEWLINE_Primele troleibuze au fost sovietice, apoi au fost introduse modelele TV2E \xc3\xaen anul 1957, apoi \xc3\xaen anul 1967 modelele TV 20E. \xc3\x8en anul 1975 s-au introdus troleibuze mai moderne pe platforma MAN-RABA (DAC 112E ROMANIA, numite \xc8\x99i ROMAN 112E), iar \xc3\xaen anul 1979 sunt introduse troleibuzele articulate DAC 117E iar la mijlocul anilor 80 varianta dublu articulate ( 1 singur exemplar). \xc3\x8en anul 1990 re\xc8\x9beaua este ref\xc4\x83cut\xc4\x83 dup\xc4\x83 ce unele linii au fost desfiin\xc8\x9bate \xc8\x99i suspendate, \xc8\x99i sunt achizi\xc8\x9bionate noi vehicule. STB a renun\xc8\x9bat definitiv la troleibuzele ROCAR \xc3\xaen anul 2009, excep\xc8\x9bie f\xc4\x83c\xc3\xa2nd ROCAR 412E #7459 \xc8\x99i ROCAR 812E autodromo._NEWLINE_\xc3\x8en ianuarie 2019 exist\xc4\x83 17 linii de troleibuze deservite de patru depouri de troleibuze. La sf\xc3\xa2r\xc8\x99itul anului 2015, STB avea \xc3\xaen inventar 297 de troleibuze, \xc3\xaemp\xc4\x83r\xc8\x9bite \xc3\xaen trei m\xc4\x83rci: Astra/Ikarus (model 415 T), Astra/Irisbus (model Citelis) \xc8\x99i Rocar (1 exemplar 412 EA \xc8\x99i 1 exemplar 812 EA - Rocar Autodromo)._NEWLINE_Exist\xc4\x83 linii care fac leg\xc4\x83tura dintre est \xc8\x99i vest, cum ar fi 69 \xc8\x99i 90 \xc8\x99i care trec chiar prin centru (Pia\xc8\x9ba Universit\xc4\x83\xc8\x9bii, care este \xc8\x99i cea mai veche re\xc8\x9bea din Bucure\xc8\x99ti existent\xc4\x83 \xc8\x99i func\xc8\x9bional\xc4\x83, care a rezistat f\xc4\x83r\xc4\x83 a fi demontat\xc4\x83 \xc3\xaen anii comunismului, de\xc8\x99i axa nord-sud a fost scoas\xc4\x83) \xc8\x99i nord - centru (Pia\xc8\x9ba Roman\xc4\x83) - est, linia 86. \xc3\x8en septembrie 2018 existau 4 depouri de troleibuz \xc3\xaen Bucure\xc8\x99ti. \xc3\x8en anul 2008 re\xc8\x9beaua sudic\xc4\x83 de troleibuze a fost extins\xc4\x83 p\xc3\xa2n\xc4\x83 la Pia\xc8\x9ba Unirii, iar datorit\xc4\x83 finaliz\xc4\x83rii lucr\xc4\x83rilor la Pasajul V\xc4\x83c\xc4\x83re\xc8\x99ti \xc8\x99i Pia\xc8\x9ba Sudului, re\xc8\x9beaua dintre Pia\xc8\x9ba Sudului \xc8\x99i Pia\xc8\x9ba Unirii este acum func\xc8\x9bional\xc4\x83.\n_START_SECTION_\nIntegrarea cu metroul\n_START_PARAGRAPH_\nRe\xc8\x9beaua Metrorex (companie aflat\xc4\x83 \xc3\xaen subordinea MT) este separat\xc4\x83 din re\xc8\x9beaua de transport \xc3\xaen comun de suprafa\xc8\x9b\xc4\x83, administrat\xc4\x83 de c\xc4\x83tre STB (companie aflat\xc4\x83 \xc3\xaen subordinea PMB). Pentru o perioad\xc4\x83 au existat bilete comune pentru ambele sisteme, iar STB asigur\xc4\x83 transportul \xc3\xaenlocuitor temporar \xc3\xaen cazul \xc3\xaentreruperii circula\xc8\x9biei la metrou, precum a fost \xc3\xaen cazul \xc3\xaenchiderii sta\xc8\x9biei Obor \xc3\xaen 2008. \xc3\x8en plus, STB a organizat servicii de metrou u\xc8\x99or care leag\xc4\x83 zonele \xc3\xaenc\xc4\x83 nedeservite de metrou cu restul re\xc8\x9belei (\xc3\xaen prezent linia 41, \xc3\xaen PMUD fiind propuse pentru transformare, \xc3\xaen diferite scenarii, alte 4 linii de tramvai). Totu\xc8\x99i, integrarea \xc3\xaentre transportul subteran \xc8\x99i cel de suprafa\xc8\x9b\xc4\x83 este mai redus\xc4\x83 dec\xc3\xa2t ar fi de dorit._NEWLINE_De-a lungul timpului s-au f\xc4\x83cut o serie de investi\xc8\x9bii \xc3\xaen pasaje pietonale care s\xc4\x83 permit\xc4\x83 transferul facil \xc3\xaentre cele 2 re\xc8\x9bele: Cr\xc3\xa2nga\xc8\x99i (pasaj \xc3\xaentre metrou \xc8\x99i tramvai, neaccesibil persoanelor cu handicap) \xc8\x99i Basarab (transfer la sta\xc8\x9bia de tramvai de pe Pasajul Basarab)._NEWLINE_\xc3\x8en noiembrie 2012 au fost introduse bilete unice Metrorex - STB - CFR ce puteau fi \xc3\xaenc\xc4\x83rcate pe cardurile STB, dar \xc3\xaen prim\xc4\x83vara anului 2014 acestea au fost dezactivate \xc8\x99i cititoarele de la turniche\xc8\x9bi acoperite, \xc3\xaen urma datoriilor neachitate de compania de transport la suprafa\xc8\x9b\xc4\x83. Titlurile comune de c\xc4\x83l\xc4\x83torie puteau fi re\xc3\xaenc\xc4\x83rcate pe Internet sau \xc3\xaen centrele de bilete STB. \xc3\x8en martie 2016, directorul STB a declarat c\xc4\x83 sistemul ar putea fi reintrodus p\xc3\xa2n\xc4\x83 la sf\xc3\xa2r\xc8\x99itul anului respectiv, lucru care nu s-a \xc3\xaent\xc3\xa2mplat.\n_START_SECTION_\nBilete \xc8\x99i abonamente\n_START_PARAGRAPH_\n\xc3\x8encep\xc3\xa2nd cu 2011, utilizarea re\xc8\x9belei de transport a STB se face pe baza unor carduri RFID. \xc3\x8en anul 2007, RATB a introdus cartele re\xc3\xaenc\xc4\x83rcabile cu dispozitiv RFID, cunoscute sub denumirea comercial\xc4\x83 \xe2\x80\x9eCard Activ\xe2\x80\x9d \xc8\x99i care pot fi folosite at\xc3\xa2t pentru abonamente, c\xc3\xa2t \xc8\x99i pentru plata c\xc4\x83l\xc4\x83toriilor individuale. Ulterior au fost introduse \xc8\x99i cartele de unic\xc4\x83 folosin\xc8\x9b\xc4\x83, sub denumirea \xe2\x80\x9eCard Multiplu\xe2\x80\x9d, ce pot fi folosite pentru 2-10 c\xc4\x83l\xc4\x83torii sau pentru un abonament pe 1 zi. Cardurile de tip \xe2\x80\x9eMultiplu\xe2\x80\x9d se achizi\xc8\x9bioneaz\xc4\x83 contra-cost, pre\xc8\x9bul lor (1,6 lei) ad\xc4\x83ug\xc3\xa2ndu-se la cel al titlurilor de c\xc4\x83l\xc4\x83torie \xc3\xaenc\xc4\x83rcate._NEWLINE_Anterior, se foloseau bilete de h\xc3\xa2rtie de 1 sau 2 c\xc4\x83l\xc4\x83torii validate prin perforare. Modelul g\xc4\x83urilor era specific fiec\xc4\x83rui mijloc de transport, iar num\xc4\x83rul maxim de g\xc4\x83uri era de 9. \xc3\x8encep\xc3\xa2nd cu luna iunie 2011, biletele de h\xc3\xa2rtie nu mai sunt disponibile pentru v\xc3\xa2nzare, iar \xc3\xaencep\xc3\xa2nd cu mijlocul lunii august a aceluia\xc8\x99i an s-a trecut \xc8\x99i la demontarea perforatoarelor de bilete (ini\xc8\x9bial, a fost p\xc4\x83strat un singur astfel de dispozitiv pentru fiecare vehicul)._NEWLINE_Pre\xc8\x9bul unei c\xc4\x83l\xc4\x83torii (indiferent de distan\xc8\x9b\xc4\x83) este din anul 2008 de 1,3 lei pentru liniile urbane (inclusiv cele de noapte), 1,5 lei pentru liniile preor\xc4\x83\xc8\x99ene\xc8\x99ti, 3,5 lei pentru liniile expres. Biletele nu ofer\xc4\x83 posibilitatea efectu\xc4\x83rii de coresponden\xc8\x9be, fiind valabile doar \xc3\xaen mijlocul de transport \xc3\xaen care au fost validate. De asemenea, un bilet pentru traseul turistic \xe2\x80\x9eBucharest City Tour\xe2\x80\x9d cost\xc4\x83 25 lei, el fiind valabil 24 de ore de la achizi\xc8\x9bie. \xc3\x8en oferta STB se afl\xc4\x83 \xc8\x99i diverse abonamente, pe perioade \xc3\xaentre o zi \xc8\x99i o lun\xc4\x83. Pensionarii din Bucure\xc8\x99ti pot circula gratuit pe baza buletinului \xc8\x99i a talonului de pensie, iar alte categorii beneficiaz\xc4\x83 de reduceri de 50% la toate tipurile de abonamente._NEWLINE_Biletele STB nu pot fi folosite pe sistemul de metrou din Bucure\xc8\x99ti, acesta folosind cartele magnetice pentru plata c\xc4\x83l\xc4\x83toriei.  \xc3\x8en noiembrie 2012 au fost introduse bilete unice Metrorex - RATB, ce puteau fi \xc3\xaenc\xc4\x83rcate pe cardurile STB, dar \xc3\xaen prim\xc4\x83vara anului 2014 au fost dezactivate iar cititoarele de la turniche\xc8\x9bii de intrare \xc3\xaen metrou au fost acoperite, \xc3\xaen urma datoriilor neachitate de compania de transport la suprafa\xc8\x9b\xc4\x83.  Cartelele puteau fi re\xc3\xaenc\xc4\x83rcate pe Internet sau \xc3\xaen centrele de bilete RATB.\n_START_SECTION_\nOrar \xc8\x99i frecven\xc8\x9be\n_START_PARAGRAPH_\nCu excep\xc8\x9bia liniilor de noapte, majoritatea traseelor STB au un program cuprins \xc3\xaentre ora 5 \xc8\x99i ora 23. Frecven\xc8\x9ba depinde de linie, perioada zilei \xc8\x99i ziua s\xc4\x83pt\xc4\x83m\xc3\xa2nii (lucr\xc4\x83toare sau nelucr\xc4\x83toare).\n_START_SECTION_\nServicii turistice\n_START_PARAGRAPH_\n\xc3\x8en iulie 2011 societatea a lansat sub numele Bucharest City Tour un serviciu de autobuze turistice de tip \xe2\x80\x9ehop-on-hop-off\xe2\x80\x9d, cu bilete valabile timp de 24 de ore, timp \xc3\xaen care c\xc4\x83l\xc4\x83torii se pot da jos de c\xc3\xa2te ori doresc. Autobuzele circul\xc4\x83 \xc3\xaen perioada prim\xc4\x83var\xc4\x83-toamn\xc4\x83 pe un traseu de 15,4 km \xc3\xaentre Pia\xc8\x9ba Presei Libere \xc8\x99i Pia\xc8\x9ba Unirii, oprind \xc3\xaen 14 sta\xc8\x9bii._NEWLINE_Serviciul este asigurat de 4 autobuze cu etaj \xc3\xaenchiriate de la Regia Autonom\xc4\x83 de Transport din Constan\xc8\x9ba. \xc3\x8en 2016, STB a lansat de dou\xc4\x83 ori o licita\xc8\x9bie pentru achizi\xc8\x9bia unor alte autobuze de acest tip, \xc3\xaens\xc4\x83 aceasta a fost anulat\xc4\x83 datorit\xc4\x83 lipsei ofertan\xc8\x9bilor, respectiv datorit\xc4\x83 unor \xe2\x80\x9eabateri grave de la legea achizi\xc8\x9biilor publice\xe2\x80\x9d.\n_START_SECTION_\nReflectarea \xc3\xaen cultur\xc4\x83\n_START_PARAGRAPH_\nCampania "C\xc4\x83l\xc4\x83tore\xc8\x99te cu STB \xc3\xaen lumea culturii bucure\xc8\x99tene" a fost lansat\xc4\x83 \xc3\xaencep\xc3\xa2nd cu data de 16 decembrie 2016 \xc8\x99i se deruleaz\xc4\x83 \xc8\x99i \xc3\xaen prezent. In luna noiembrie 2017 STB a introdus linia 362 ce face legatura intre Piata Presei din sectorul 1 si Parcul Carol din sectorul 4. \xc3\x8entre timp, linia Muzeelor (362) a fost retrasa.'